Оркестрым зэхуешэс
Налшык и Къэрал кинокон- церт гъэлъэгъуапIэм щекIуэкIащ Къэбэрдей-Балъкъэр къэрал филармонием и симфоние оркестрым и концерт.
Концертыр иригъэкIуэкIащ Къэбэрдей-Балъкъэр къэрал филармонием и лэжьакIуэ ЗэшэкIуий Оксанэ. Пшыхь гукъинэжым и дирижёрыр оркестрым и художественнэ унафэщI икIи и дирижёр нэхъыщхьэ, УФ-м и цIыхубэ артист, композитор цIэрыIуэ, КъБР-м и Композиторхэм я зэгухьэныгъэм и тхьэмадэ, республикэм и Жылагъуэ палатэм хэт Темыркъан Борист. Оркестрым хэтхэм гум дыхьэу ягъэзэщIащ композитор цIэрыIуэ Шуберт Франц и лэжьыгъэхэр.
ЗэшэкIуий Оксанэ къызэхуэса-хэр кIэщIу хигъэгъуэзащ Шуберт Франц и гъащIэмрэ и гуащIэм- рэ. Ар илъэс 17 къудей фIэкIа мылэжьами, дунейпсо макъамэ гъуазджэм хэлъхьэныгъэфIхэр хуищIащ. Абы къыщIэнащ жанр зэмылIэужьыгъуэм щыщ лэжьыгъэ 1000-м нэблагъэ. И оперэ, классикэ унэтIыныгъэхэм закъыдигъахуэурэ, ар театрхэми жыджэру япыщIат. Шиллер, Гёте, Гейне сымэ я псалъэхэм макъамэхэр зыщIилъхьа уэрэдхэр, и симфониехэр, сонатэхэр, камернэ, фортепианнэ музыкэр цIыхубэм ягу дохьэ. Макъамэ Iэмэпсымэ зэмылIэужьыгъуэхэм Iэзэу еуэу щыта Шуберт и лэжьыгъэхэм я щIэуп-щIэм ноби хэхъуэ мыхъумэ, зымащIэкIи хэщIыркъым. Абы къыщIэнахэр классикэ макъамэм и щапхъэу къонэж.
Классикэ макъамэхэм едэIуэну гукъыдэж зиIэхэм пшыхьым я гуапэу зыкърагъэхьэлIащ. Абыхэм оркестрым игъэзэщIа лэжьыгъэхэр, сыт щыгъуи хуэдэу, ягу дыхьащ икIи Iэгуауэшхуэ хуаIэтащ.
ТЕКIУЖЬ Заретэ.
Сурэтхэр Къарей Элинэ трихащ.
